
Vízgazdálkodási problémák a Véménd-Bár körzetében

 
A dolgozatom célja az volt, hogy felmérjem egy VKI által kijelölt víztest, a Véménd-Bári vízfolyás tényleges állapotát. Tájékozódó jellegű felmérések, és vízminőség vizsgálatok rendelkezésre álltak a vízfolyásról, de ezek egyetlen pontra koncentrálódtak, ami nem igazán mutat rá a vízfolyást érintő problémákra, és szennyező forrásokra. A monitoring módszer típusát tekintve egy részletes feltáró monitoringot végeztem egy kevésbé ismert vízfolyásról.
A víztest állapotának felmérése 2008-ban kezdődött terepbejárással, és néhány paraméterre kiterjedő tájékozódó jellegű méréssel. Ezután 2009-re új mintavételi pontokat jelöltünk ki a már meglévők mellé, és ezeket mintáztuk a 2010-es és 2011-es évben is. Az adatok feldolgozása és kiértékelése után jobban átláttam a vízfolyást érintő problémákat, amelyek csökkentésére megoldási javaslatokat adtam.
Dolgozatomból kiderül, hogy jelentős gondok vannak a vízfolyás által érintett két településen, Véménden és Palotabozsokon. Véménden a szennyvízkezelés hiánya, és az ásott kutakba engedett szennyvíz jelent igen nagy, a rétegvizet is elszennyező problémát. Palotabozsokon, pedig az állattartó létesítményekmellett elhaladó patak kap jelentős terhelést a belevezetett hígtrágya miatt. A vízgyűjtő terület erózióveszélyeztetett, amelynek negatív hatása kihat a vízminőségre és elősegíti a meder növényzetének túlburjánzását. A dolgozatban a felmerülő problémákra az alábbi megoldási javaslatokat tettem:
• Véménd szennyvízkezelésének megoldása a sombereki rendszerre való rákötéssel, vagy egy saját természetközeli szennyvíztisztító létesítésével.
• Palotabozsoki terhelések elleni fellépés, szankcionálás
• Talajvédő művelés az erózióveszélyeztetett területeken
• Hidromorfológiai állapot javítása pufferzónák kialakításával
• Fenntartható vízhasználat kidolgozása
• Monitoring pontok kijelölése



